Nos Jacobus Dei gratia episcopus Eduensis, gerentes administrationem archiepiscopatus Lugdunensis, notum facimus universis presentes litteras inspecturis quod nos discreto viro magistro Aymoni de Pesmis, nostro concanonico Eduensi et canonico Lugdunensi, tenore presentium damus et concedimus plenam et liberam potestatem ac mandatum speciale dimittendi, reddendi seu restituendi administrationem archiepiscopatus Lugdunensis, domos, castra, fortalicia, sigilla et omnia et singula spectantia ad administrationem predictam, juxta mandatum domini pape ad nos directum, venerabili in Christo patri domino electo Lugdunensi vel ejus certo mandato, precipientes et mandantes omnibus et singulis officiariis nostris et predicta domos, castra et fortalicia ipsius archiepiscopatus tenentibus et alia ad administrationem spectantia, sub juramento et fidelitate quibus nobis tenentur, ut in premissis et circa premissa prefato magistro Aymoni obediant tanquam nobis dimittenti, reddenti seu restituenti administrationem predictam, castra, domos, fortalicia et alia ad administrationem predictam spectantia, juxta traditam a nobis sibi formam. In cujus rei testimonium sigillum nostrum presentibus litteris duximus apponendum. Datum anno Domini millesimo CCº octogesimo quarto, die mercurii post festum beate Marie Magdalene.